Document ID: 31998R0505

Komisjoni määrus (EÜ) nr 505/98,
3. märts 1998,
millega muudetakse määrust (EMÜ) nr 1274/91, millega kehtestatakse nõukogu määruse (EMÜ) nr 1907/90 (munade teatavate turustusnormide kohta) üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta määrust (EMÜ) nr 1907/90 munade teatavate turustusnormide kohta, [1] viimati muudetud määrusega (EÜ) nr 818/96, [2] eriti selle artikli 10 lõiget 3 ja artikli 20 lõiget 1,
ning arvestades, et:
komisjoni määrusega (EMÜ) nr 1274/91 [3] (viimati muudetud määrusega (EÜ) nr 1511/96 [4]) nähakse ette vajalikud sätted turustusnormide rakendamiseks munasektoris;
munade kogumise sagedust võib vähendada nende tootjate puhul, kes suudavad tagada, et mune hoitakse põllumajandusettevõttes temperatuuril alla 14 °C; kõnealust erandit tuleks kohaldada üksnes nende liikmesriikide puhul, kus kogumis- ja jaotuskulud on väikese tootmis- ja rahvastikutiheduse tõttu reeglina suured ning kus registreeritav keskmine temperatuur on madal; kõnealused tingimused on täidetud üksnes Soome ja Rootsi puhul; kõnealust meedet tuleks kohaldada alates 1. jaanuarist 1998, et võimaldada Rootsis tõrgeteta üleminekut ühiste munanormide kohaldamisele, mis on kuni kõnealuse kuupäevani edasi lükatud komisjoni määrusega (EÜ) nr 2059/96 [5] vastavalt ühinemisakti artikli 149 lõikele 1;
muul viisil kui puuris peetavate kanade munade müügi tõhusamaks järelevalveks on vaja ette näha täiendavad üksikasjalikud andmed kõnealuste munade käibe kohta kogumis- ja hulgimüügietapis;
on asjakohane lubada liikmesriikidel delegeerida munade nõuetekohase ja linnupidamisviisile vastava märgistamise järelevalve tootjatest sõltumatutele asutustele;
käesoleva määrusega ettenähtud meetmed on kooskõlas kodulinnuliha- ja munaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 1274/91 muudetakse järgmiselt.
1. Artikli 1 lõikele 1 lisatakse järgmine lõik:
"Soomes ja Rootsis võib mune tootjatelt pakkimiskeskustesse või tööstusettevõtetesse tarnida või koguda kord nädalas juhul, kui mune hoitakse põllumajandusettevõttes temperatuuril alla 14 °C."
2. Artiklit 18 muudetakse järgmiselt:
- lõike 2 teisele lõigule lisatakse järgmine lause:
"Kõnealuseid andmeid hoitakse põllumajandusettevõttes vähemalt kuus kuud pärast linnukarja realiseerimist.",
- lisatakse lõige 6a:
"6a. Kogujad ja hulgimüüjad peavad pidama arvestust lõike 1 punktides a, b, c ja d osutatud munade ostu- ja müügitehingute kohta ning laoarvestust.
Kogujad peavad kõnealuste munade puhul suutma esitada:
a) kogumise kuupäevad ja kogused;
b) tootjate nimed ja aadressid;
c) asjakohastesse pakendamiskohtadesse tarnimise kuupäevad ja tarnitud kogused.
Hulgimüüjad (sealhulgas vahendajad, kes füüsiliselt mune ei käitle) peavad kõnealuste munade puhul suutma esitada:
a) ostu- ja müügikuupäevad ja -kogused;
b) tarnijate/ostjate nimed ja aadressid.
Peale selle peavad kõnealuseid mune füüsiliselt käitlevad hulgimüüjad iganädalast arvestust tegelike varude kohta.
Ostu- ja müügitehingute kohta arvestuse pidamise asemel võivad kogujad ja hulgimüüjad koondada arved ja kättetoimetamisteatised kokku ja märgistada need vastavalt lõikele 1.",
- lõige 7a asendatakse järgmisega:
"7a. Lõikeid 2-6a ei kohaldata, kui kasutatakse lõike 1 punktis e osutatud märget.".
3. Lisatakse artikkel 18b:
"Artikkel 18b
Artikli 18 lõikes 1 osutatud linnupidamisviisi märgete, sealhulgas vastava linnupidamisviisi konkreetseid omadusi käsitlevate märgete kasutamise järelevalve võib delegeerida liikmesriikide määratud asutustele, mis on asjaomastest tootjatest vajalikul määral sõltumatud ning mis vastavad kehtivas Euroopa standardis nr En/45011 sätestatud kriteeriumidele.
Kõnealustele asutustele annavad loa ja nende üle teostavad järelevalvet asjaomase liikmesriigi pädevad asutused."
Artikkel 2
Käesolev määrus jõustub 1. mail 1998.
Käesoleva määruse artikli 1 lõiget 1 kohaldatakse alates 1. jaanuarist 1998.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. märts 1998

Labels: 3
10
18
17